**Hortobágy Község**

**Polgármesterétől 6. sz. napirend**

**E L Ő T E R J E S Z T É S**

(a képviselő-testület 2024. december 12-ei rendkívüli, nyilvános ülésére**)**

**Tárgy:** A helyi adókról szóló rendelet megalkotása

*Tisztelt Képviselő-testület!*

Hortobágy település egyik háziorvosi vállalkozása kereste meg az Önkormányzatot kérve, hogy az Önkormányzat éljen a jogszabályban biztosított jogkörével és állapítson meg adómentességet a részére. Indokolással ellátott kérelme az előterjesztés mellékletében található.

A felsorolt indokok méltánylást érdemelnek és javasolom a Képviselő-testületnek, hogy a jogszabály által biztosított keretek között állapítson meg mentességet a helyi iparűzési adó megfizetése alól.

A jogszabályi felhatalmazás:

A helyi adókról szóló 1990. évi C. törvény 39/C. § (3) bekezdése alapján az önkormányzat rendeletében jogosult a háziorvos, védőnő vállalkozó számára adómentességet, adókedvezményt megállapítani, feltéve, ha annak vállalkozási szintű iparűzési adóalapja az adóévben a 20 millió forintot nem haladja meg. Az adómentességnek, adókedvezménynek valamennyi háziorvos, védőnő vállalkozó számára azonosnak kell lennie.

Hortobágy Község Önkormányzata helyi adókról szóló önkormányzati rendelete közel 20 éve lépett hatályba és az eltelt idő alatt számtalanszor módosításra került, ezért a jobb átláthatóság, könnyebb értelmezhetőség és alkalmazhatóság kedvéért jobbnak láttuk egy új rendeletben szabályozni a tárgykört. A mentesség megállapításán kívül az eredeti szövegrész változatlanul hagyása mellett terjesztjük a Képviselő-testület elé a helyi adókról szóló rendelet-tervezetet elfogadásra.

Kérem a tisztelt Képviselő-testületet, hogy az előterjesztést és a mellékelt rendelet-tervezetet megtárgyalni, a rendeletet megalkotni szíveskedjen.

**Hortobágy, 2024. december 05.**

 **Jakab Ádám András**

polgármester

Az előterjesztést törvényességi szempontból ellenőrizte:

 **dr. Koroknai-Bokor Erzsébet**

kirendeltség-vezető